বাণিজ্য সম্মেলনে কেন্দ্রকে নিশানা করে বিরাট মন্তব্য মমতার

কলকাতা: শিল্পবান্ধব বাংলায় রাজ্য সরকার যে ব্যবসায়ীদের পাশে রয়েছে, ফের একবার সেই বার্তাই দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। বৃহস্পতিবার ধনধান্য অডিটোরিয়ামে আয়োজিত বাণিজ্য সম্মেলনের (Trade Summit) মঞ্চ থেকে রাজ্যের শিল্প ও বাণিজ্য ক্ষেত্রে সাফল্যের খতিয়ান তুলে ধরেন তিনি। একই সঙ্গে কেন্দ্র সরকারের বিরুদ্ধে তীব্র অভিযোগ এনে বলেন, সিবিআই, ইডি-সহ কেন্দ্রীয় তদন্তকারী সংস্থাকে হাতিয়ার করে বাংলার ব্যবসায়ীদের ভয় দেখানোর চেষ্টা করা হচ্ছে।

মমতার অভিযোগ, কেন্দ্রীয় এজেন্সির ভয় দেখিয়ে রাজ্যে আতঙ্কের পরিবেশ তৈরি করা হচ্ছে, যার সরাসরি প্রভাব পড়ছে শিল্প ও বিনিয়োগের উপর। তিনি বলেন, “ব্যবসায়ীদের এজেন্সি দিয়ে ভয় দেখানো হচ্ছে। সারাক্ষণ যদি এজেন্সির ভয় দেখানো হয়, তাহলে ব্যবসা করবে কী করে?” তাঁর দাবি, শিল্পের বিকাশে বাধা দিতেই পরিকল্পিতভাবে ব্যবসায়ীদের ‘টার্গেট’ করা হচ্ছে।

আরও পড়ুন: কলকাতা পুরসভার মাসিক অধিবেশনে চরম উত্তেজনা!

এর আগেও নিয়োগ দুর্নীতি-সহ একাধিক মামলায় রাজ্যের নেতা-মন্ত্রীদের গ্রেফতারের পিছনে রাজনৈতিক উদ্দেশ্য রয়েছে বলে অভিযোগ করেছেন মুখ্যমন্ত্রী। এদিন তিনি স্পষ্টভাবে বলেন, শিল্প ও কর্মসংস্থানের ক্ষেত্রে বাংলার অগ্রগতিকে থামাতেই এই কৌশল নেওয়া হচ্ছে। একইসঙ্গে বাংলার শিল্প সম্ভাবনা নিয়ে অপপ্রচারের অভিযোগও তোলেন মমতা বন্দ্যোপাধ্যায়। শেষে তিনি বলেন, “বাংলা যা পারে, আর কেউ তা পারে না। একদিন বাংলা সারা বিশ্বকে নেতৃত্ব দেবে।”