লন্ডন সফরের তৃতীয় দিনে আজ বাণিজ্য সম্মেলনে যোগ দেবেন মুখ্যমন্ত্রী

লন্ডন: একগুচ্ছ কর্মসূচি নিয়ে লন্ডন সফরে (London Visit) রয়েছেন মুখ্যমন্ত্রী মমতা বন্দ্যোপাধ্যায় (Cm Mamata Banerjee)। গতকালই হাই কমিশনের সঙ্গে বৈঠক সেরেছেন তিনি। আজ যোগ দেবেন বাণিজ্য সম্মেলনে (Trade Conference) । গত ফেব্রুয়ারিতে নিউ টাউনে বিশ্ব বঙ্গ বাণিজ্য সম্মেলন অনুষ্ঠিত হয়েছিল।

সেই সম্মেলনে বিভিন্ন দেশের প্রতিনিধিরা অংশ নিয়েছিলেন। উপস্থিত ছিলেন ব্রিটেনের শিল্পমহলের প্রতিনিধিরাও। লন্ডনে আজ তাঁদের সঙ্গেঈ বৈঠকে বসবেন মমতা বন্দ্যোপাধ্যায়। ইউকে ইন্ডিয়া বিজনেস কাউন্সিলের তরফে ফেব্রুয়ারির বিজিবিএসে হাজির ছিলেন লর্ড ডেভিস-সহ ব্রিটেনের একাধিক প্রথম সারির শিল্পপতি। তাদেরও আজ বৈঠকে থাকার কথা।

মঙ্গলবার লন্ডনের স্থানীয় সময় দুপুর ২টোয় (ভারতীয় সময় সন্ধ্যা সাড়ে ৭টায়) সেন্ট জেমস কোর্ট হোটেলে ১ নম্বর এডওয়ার্ডিয়ান এই বাণিজ্য সম্মেলন হবে।

আরও পড়ুন: লন্ডন সফরে মুখ্যমন্ত্রী, যোগ দিতে চলেছেন কি সৌরভও!

বাংলার সঙ্গে বাণিজ্যিক যোগসূত্রকে একছন্দে বাঁধতে শিল্পমহল মূলত পাঁচটি বিষয়ে আগ্রহ প্রকাশ করছেন। সেগুলি হল পুনর্নবীকরণযোগ্য শক্তি, পরিকাঠামো, কৃষি, দক্ষতা এবং সৃজনশীল ক্ষেত্র।

বাংলায় বিনিয়োগ টানার উদ্দেশ্যে ২০২৩ সালের সেপ্টেম্বরে স্পেন এবং দুবাই সফরে গিয়েছিলেন মমতা। মাদ্রিদ, বার্সেলোনা, দুবাইয়ের শিল্পবৈঠক থেকে সে দেশের শিল্পপতিদের পরবর্তী বিজিবিএসে (২০২৪) আমন্ত্রণ জানিয়ে আসেন মুখ্যমন্ত্রী। কিন্তু এবছরই প্রথম বিজিবিএসের দেড় মাসের মধ্যে তারই সূত্র ধরে ব্রিটেনের শিল্পপতিদের বৈঠকে বসবেন মুখ্যমন্ত্রী। এই বৈঠকের পর বুধবার সরকারি স্তরেও (জি টু জি) শিল্প সংক্রান্ত বৈঠক হওয়ার কথা লন্ডনে।

মুখ্যমন্ত্রীর সঙ্গে ব্রিটেনে তাঁর সফরসঙ্গী হয়েছেন মুখ‍্যসচিব মনোজ পন্থ, শিল্পসচিব বন্দনা যাদব, মুখ‍্যমন্ত্রীর নিরাপত্তা প্রধান পীযূষ পাণ্ডে এবং মুখ‍্যমন্ত্রীর প্রিন্সিপাল সচিব গৌতম সান্যাল। মুখ্যমন্ত্রীর সঙ্গে বিমানে আসেন শিল্পপতি সত‍্যম রায়চৌধুরী এবং উমেশ চৌধুরী। দুবাই থেকে এসেছেন শিল্পপতি উজ্জ্বল সিন্‌হা এবং মেহুল মোহানকা। লন্ডনে পৌঁছেছেন বিলায়‍্যান্সের প্রেসিডেন্ট তরুণ ঝুনঝুনওয়ালা, শিল্পপতি সিকে ধানুকা, সঞ্জয় বুধিয়াও। তারাও এই বাণিজ্য সম্মেলনে যোগ দেবেন।

সোমবার ভারতীয় হাই কমিশনের এক অনুষ্ঠানে বাংলার অগ্রগতির কথা তুলে ধরেন মুখ্যমন্ত্রী। কর্মসংস্থানের যে সেরা ঠিকানা বাংলা। শিল্প স্থাপনের সেরা জায়গা এই রাজ্য। সেটাই বুঝিয়ে দিয়েছেন মুখ্যমন্ত্রী।

লন্ডনের সেন্ট জেমস কোর্ট হোটেলে রয়েছেন মুখ্যমন্ত্রী মমতা বন্দ্যোপাধ্যায়। বাকিংহাম প্যালেসের কাছেই অবস্থিত এই হোটেল। লন্ডন সফরের কয়েকটা দিন এখানেই থাকবেন তিনি। রবিবার ভারতীয় সময় দুপুর ১২ টা নাগাদ লন্ডনে পৌঁছন মুখ্যমন্ত্রী। হিথরো বিমানবন্দরে সমস্যার জন্য ১২ ঘণ্টা দেরিতে পৌঁছন তিনি।